**განმარტებითი ბარათი**

**„პირის გათვითცნობიერებულ ინვესტორად აღიარების წესის დამტკიცების შესახებ“ საქართველოს ეროვნული ბანკის პრეზიდენტის 2020 წლის 16 დეკემბრის №223/04 ბრძანებაში ცვლილების შეტანის თაობაზე“ საქართველოს ეროვნული ბანკის პრეზიდენტის ბრძანების პროექტზე**

კაპიტალის ბაზრის განვითარებისთვის მნიშვნელოვანია მარეგულირებელი კანონმდებლობის მუდმივი სრულყოფა. ამავდროულად, მნიშვნელოვანია, რომ მარეგულირებელი ჩარჩო ერგებოდეს ფასიანი ქაღალდების ბაზრის მონაწილეთა საჭიროებებს და ხელს უწყობდეს მათ ეფექტიან მუშაობას. არსებულმა პრაქტიკამ ცხადყო წესში გარკვეული ცვლილებების განხორციელების მიზანშეწონილობა. კერძოდ, საქართველოს ეროვნული ბანკის პრეზიდენტის 2020 წლის 16 დეკემბრის №223/04 ბრძანებით (შემდგომში - ბრძანება) დამტკიცებული „პირის გათვითცნობიერებულ ინვესტორად აღიარების წესის“ (შემდგომში - წესი) შესაბამისად, ფასიანი ქაღალდების ბაზრის თითოეული შუამავალი ვალდებულია, დაადგინოს, შეესაბამება თუ არა კლიენტი წესით განსაზღვრულ კრიტერიუმებს. პროექტის შესაბამისად, კლიენტს ექნება შესაძლებლობა, ფასიანი ქაღალდების ბაზრის შუამავლისგან მიიღოს დასტური დოკუმენტის სახით, რომ ის არის გათვითცნობიერებული ინვესტორი. ფასიანი ქაღალდების ბაზრის სხვა შუამავალს კი აღნიშნული დოკუმენტით შეეძლება იხელმძღვანელოს კლიენტისთვის მომსახურების გაწევის დროს.

აღსანიშნავია, რომ წესის მოქმედი რედაქცია ითვალისწინებს პირის გათვითცნობიერებულ ინვესტორად აღიარების სხვადასხვა შემთხვევებს. კერძოდ, წესის მე-2 მუხლის პირველი და მე-2 პუნქტები განსაზღვრავს იმ შემთხვევებს, როდესაც პირი ავტომატურად მიიჩნევა გათვითცნობიერებულ ინვესტორად, თუკი იგი აკმაყოფილებს აღნიშნული პუნქტებით განსაზღვრულ მოთხოვნებს, ხოლო წესის მე-2 მუხლის მე-3 პუნქტი კი განსაზღვრავს იმ შემთხვევას, როდესაც პირს თავად შეუძლია მოითხოვოს გათვითცნობიერებულ ინვესტორად აღიარება, თუკი იგი აკმაყოფილებს აღნიშნული პუნქტით გათვალისწინებულ მოთხოვნებს. ბრძანების პროექტის შესაბამისად, სწორედ აღნიშნული პუნქტებიდან გამომდინარე განსხვავებული იქნება გათვითცნობიერებულ ინვესტორად მიჩნევის/აღიარების დამადასტურებელი დოკუმენტის გამოყენების ვადა. კერძოდ, ფასიანი ქაღალდების ბაზრის შუამავალი ფასიანი ქაღალდების ბაზრის სხვა შუამავლის მიერ განხორციელებულ შეფასებას შეიძლება დაეყრდნოს:

ა) თუ პირი ფასიანი ქაღალდების ბაზრის სხვა შუამავლის მიერ გათვითცნობიერებულ ინვესტორად მიჩნეული იქნა წესის მე-2 მუხლის პირველი ან მე-2 პუნქტის საფუძველზე, მიჩნევიდან 1 წლის განმავლობაში;

ბ) თუ პირი ფასიანი ქაღალდების ბაზრის სხვა შუამავლის მიერ გათვითცნობიერებულ ინვესტორად აღიარებულ იქნა წესის მე-2 მუხლის მე-3 პუნქტის საფუძველზე, აღიარებიდან 6 თვის განმავლობაში.

გარდა აღნიშნულისა მნიშვნელოვანია, რომ პასუხისმგებლობა გათვითცნობიერებულ ინვესტორად მიჩნევისთვის/აღიარებისთვის ეკისრება ფასიანი ქაღალდების ბაზრის შუამავალს, რომელიც ეყრდნობა ფასიანი ქაღალდების ბაზრის სხვა შუამავლის მიერ განხორციელებულ შეფასებას.

დამატებით, წარმოდგენილი ბრძანების პროექტის შესაბამისად, ფასიანი ქაღალდების ბაზრის შუამავლებმა უნდა უზრუნველყონ წესით განსაზღვრული პირების გათვითცნობიერებულ ინვესტორებად მიჩნევისთვის საჭირო/აღიარებასთან დაკავშირებული პოლიტიკისა და პროცედურების შემუშავება.

ბრძანების პროექტის მიღება არ იქონიებს გავლენას სახელმწიფო ბიუჯეტის ხარჯვით ნაწილზე.

ბრძანების გამოცემით გენდერული თანასწორობის მდგომარეობაზე ზეგავლენის მოხდენა მოსალოდნელი არ არის.

ბრძანების პროექტის ავტორი და წარმდგენია საქართველოს ეროვნული ბანკი.